‘Boer soek ŉ vrou’ se Ilne verloofIlne Prinsloo en Wianco Blom het Saterdag verloof geraak. (Foto: Instagram/Ilne Prinsloo) Ilne Prinsloo, ŉ student van Potchefstroom en een van die kykNET-reeks Boer soek ŉ vrou se gewildste deelnemers, het Saterdag verloof geraak aan Wianco Blom. Prinsloo het bekendheid verwerf toe sy boer Graham Lombard, ŉ melk-en-beesboer van Cradock in die Oos-Kaap, se hart gewen het op die werklikheidsprogram Boer soek ŉ vrou. Prinsloo en Blom is die afgelope paar maande ŉ paartjie. Sy het Sondag ŉ rits foto’s gedeel waarin Blom op sy knie gaan om haar hand te vra. “Maklikste ja van my lewe,” het Prinsloo by dié foto’s geskryf. “Ek kan nie wag om die res van my lewe saam met jou te spandeer nie [sic].” Die voormalige Boer soek ŉ vrou-aanbieder en sangeres Leah het die paartjie gelukgewens op Instagram. “So bly vir julle. Geniet elke oomblik, dis só lekker,” het Leah gekoer. Marciel Hopkins, aanbieder van die nuwe seisoen van die reeks wat in Januarie op die kassie begin draai, het ook die paartjie gelukgewens. “Baie, baie geluk liewe Ilne! Super bly vir julle,” het Hopkins gesê. Prinsloo en Lombard was een van die reeks se gewildste paartjies, maar het in Februarie vanjaar bevestig hul paadjies het geskei. Die nuwe seisoen van dié reeks word vanaf Donderdag 21 Januarie op kykNET, DStv-kanaal 144, uitgesaai.